Z A P I S N I K
sa 7. sjednice Vijeća Mjesnog odbora „Mimara“
održane 16. prosinca 2021. godine
u prostorijama MO „Mimara“, Vodnikova 15, s početkom u 18,15 sati


Prisutni članovi Vijeća Mjesnog odbora „Mimara“: Iva Špoljar Šarić, Lina Budak, Ana Podnar, Nada Jagetić i Boris-Neven Beker. 

Predsjednica Vijeća MO Mimara pozdravlja prisutne i konstatira da su na sjednici prisutni svi članovi Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica Vijeća MO Mimara otvara raspravu o zapisniku sa 6. sjednice Vijeća MO Mimara. Kako primjedbi na zapisnik nije bilo, Vijeće jednoglasno prihvaća zapisnik s 6. sjednice Vijeća MO Mimara održane 15. studenog 2021. godine.

Predlaže se sljedeći:


DNEVNI RED

1. Prijedlog Odluke o donošenju Urbanističkog plana uređenja Savska ulica - Prisavlje - Mišljenje, traži se
2. Prijedlog Odluke o izmjenama i dopunama Odluke o donošenju Urbanističkog plana uređenja „Ulica grada Gospića - sjeveroistok“ - Mišljenje, traži se
3. Prijedlog Odluke o izmjenama i dopunama Odluke o donošenju Urbanističkog plana uređenja USA škola - Mišljenje, traži se
4. Zahtjev za korištenjem prostora MO Mimara od strane Udruge studenata Europe-AEGEE-Zagreb
5. Rješavanje problema podrhtavanja tla, buke i štete koju stvaraju tramvaji prebrzom vožnjom kroz raskrižje Savska - Vodnikova - Jukićeva - Zaključak, donosi se
6. Rješavanje problema nepropisnog parkiranja automobila ispred kluba H2O - Zaključak, donosi se
7. Upiti građana 
8. Razno


1. Članovi Vijeća MO Mimara raspravljaju o prijedlogu Odluke o donošenju Urbanističkog plana uređenja Savska - Prisavlje ulica te odluku prepuštaju Vijeću gradske četvrti u kojem se predmetna lokacija nalazi.
2. Članovi Vijeća MO Mimara raspravljaju o prijedlogu Odluke o izmjenama i dopunama Odluke o donošenju Urbanističkog plana uređenja „Ulica grada Gospića - sjeveroistok“ te odluku prepuštaju Vijeću gradske četvrti u kojem se predmetna lokacija nalazi.
3. Članovi Vijeća MO Mimara raspravljaju o prijedlogu Odluke o izmjenama i dopunama Odluke o donošenju Urbanističkog plana uređenja USA škola te odluku prepuštaju Vijeću gradske četvrti u kojem se predmetna lokacija nalazi.
4. Članovi Vijeća MO Mimara raspravljaju o Zahtjevu za korištenjem prostora MO Mimara od strane Udruge studenata Europe-AEGEE-Zagreb. AEGEE (Association des États Généraux des Étudiants de l’Europe)-Zagreb je dio jedne od najvećih interdisciplinarnih udruga studenata u Europi koja promovira europsku svijest preko studentske mobilnosti, komunikacije i integracije između studenata Europe kroz interkulturalne razmjene, tematske projekte, neformalno obrazovanje i aktivno građanstvo. Članovi Vijeća MO Mimara nakon rasprave donose zaključak da prostor MO Mimara zbog svoje veličine, nije adekvatan za rad udruge s tolikim brojem članova, kao ni za održavanje radionica s većim brojem osoba, osobito u vrijeme pandemije COVID-19. U prostoru je, u slučaju da se u njemu nalazi više od 8 osoba, nemoguće održavati preporuke Stožera u odnosu na preporučenu udaljenost prisutnih osoba.
5. Članovi Vijeća MO Mimara raspravljaju o zaprimljenim upitima građana. 
· Članovi Vijeća MO Mimara su obavješteni o zahtjevu stanara D.Š. vezano za problem podrhtavanja tla, buke i štete koju stvaraju tramvaji prebrzom vožnjom kroz raskrižje Savska – Vodnikova - Jukićeva. Predsjednica Vijeća MO Mimara obavještava članove da je o istome obaviješten predsjednik gradske četvrti Donji grad. Članovi Vijeća MO Mimara donose zaključak da ZET i nadležne institucije moraju hitno riješiti problem prebrze vožnje ZET-ovih tramvaja koji uzrokuju buku, trešnju i vibraciju zgrada i tramvajske pruge u Mihanovićevoj i Vodnikovoj ulici te na križanju Savske i Vodnikove/Jukićeve ulice, na način da upozore vozače tramvaja da su dužni smanjiti brzinu vožnje i usporiti kada se približavaju spomenutom križanju.

· Članovi Vijeća MO Mimara su obavješteni o zahtjevu stanarke L.M. vezano za problem stajališta za turističke autobuse pred zgradom u Jukićevoj 30. Predsjednica Vijeća MO Mimara obavještava članove da je o istome obaviješten predsjednik gradske četvrti Donji grad. Budući da nije poznato o kojim je autobusima riječ, a Jukićeva nije jedan od punktova na kojem se parkiraju turistički autobusi, članovi Vijeća MO Mimara donose zaključak da traže od Gradskog ureda za prostorno uređenje, izgradnju Grada, graditeljstvo, komunalne poslove i promet detaljnije očitovanje o stajalištu za turističke autobuse u Jukićevoj ulici. 

· Članovi Vijeća MO Mimara su obavješteni o pritužbama stanara (A.K. i D.L). iz Crnatkove i Vodnikove ulice vezano za rješavanje problema nepropisnog parkiranja automobila ispred i u neposrednoj blizini noćnog kluba H2O. Osim što posjetitelji tog noćnog kluba svaki vikend nepropisno parkiraju u Runjaninovoj i Crnatkovoj ulici ostavljajući svoje automobile uz propisno parkirane automobile (čime onemogućavaju izlaz s propisano parkiranog mjesta drugim vozačima), oni svoje automobile parkiraju na prilazna povišenja ispred svakog ulaza u zgradu u Crnatkovoj (čime onemogućavaju stanare zgrada da iz dvorišta izvezu svoje automobile), ali parkiraju i na nogostupu Crnatkove (čak po dva automobila paralelno), ali parkiraju na nogostupu ispred samog Doma zdravlja, čime onemogućavaju nesmetan i siguran prolaz pješaka po nogostupu, ali i u potpunosti blokiraju prilaz Domu zdravlja vozilom, ali i prilaz Crnatkovoj, kojim ulicama zbog toga nije omogućen prolaz ostalim vozilima, ali i vozilima hitne pomoći, vatrogasaca, policije i „pauka“. Članovi vijeća strahuju da u slučaju potrebe za hitnom intervencijom (primjerice, u slučaju požara), neće biti omogućen prilaz vatrogascima u dio Runjaninove ulice i u Crnatkovu ulicu. Isto tako, posjetitelji noćnog kluba H2O uriniraju u dvorište Doma zdravlja. Predsjednica Vijeća MO Mimara obavještava članove da je o istome obaviješten predsjednik gradske četvrti Donji grad. Članovi Vijeća MO Mimara donose zaključak da traže od Gradskog ureda za prostorno uređenje, izgradnju Grada, graditeljstvo, komunalne poslove i promet, ali i od 1. policijske postaje hitno rješavanje problema nepropisnog parkiranja automobila kod noćnog kluba H2O, ispred Domu zdravlja u Runjaninovoj ulici i u Crnatkovoj ulici, te omogućavanje nesmetanog prolaska ostalih vozila, osobito hitne pomoći, vatrogasaca, policije, „pauka“. Članovi ovog MO predlažu da komunalna služba i policija osigura da nakon što se automobilima  popune sva parkirna mjesta u Runjaninovoj i Crnatkovoj ulici, onemogući daljnji priljev vozila u Runjaninovu i Crnatkovu ulicu.

· Članovi Vijeća MO Mimara su obavješteni o pritužbama stanara na noćni klub Ray, koji se nalazi  u sklopu Hotela Westin, a ispred kojeg se vikendom, redovno, u velikom broju  nepropisno parkiraju automobili posjetitelja tog kluba. Naime, oni se parkiraju ispred samog ulaza u taj noćni klub, ali i ispred trgovine DM (koja se također nalazi u sklopu hotela, tik do ovog noćnog kluba), na nogostupu koji nije predviđen za kretanje vozila, već samo i isključivo za kretanje pješaka. Takvim bahatim nepropisnim parkiranjem već je nastala šteta na nogostupu jer su od težine automobila popucale ploče koje se nalaze na podu. Članovi Vijeća MO Mimara donose zaključak da traže od Gradskog ureda za prostorno uređenje, izgradnju Grada, graditeljstvo, komunalne poslove i promet, ali i od 1. policijske postaje hitno rješavanje problema nepropisnog parkiranja automobila na pločniku ispred i oko spomenutog noćnog kluba. 

· Članovi Vijeća MO Mimara su obavješteni o pritužbama stanara na nekontrolirano i učestalo parkiranje automobila u samom parku na Marulićevom trgu i to ispred Državnog arhiva, kao i neovlašteni prolaz brojnih vozila (koja „prečicom“, tj. vožnjom kroz park) izbjegavaju gužvu u prometu. Članovi ovog vijeća smatraju nužnim i hitnim postojeću barijeru (lanac) zamijeniti trajnijom i učinkovitijom barijerom pa predlažu postavljanje stupića koji se dižu i spuštaju prema potrebi. Isto tako, potrebna je hitna sanacija rupa na mjestima namijenjenim prolasku pješaka (ispred samog Državnog arhiva i pristupnim putevima) koje su nastale uslijed prolaska vozila preko tog parka.  Članovi Vijeća MO Mimara donose zaključak da traže od Gradskog ureda za prostorno uređenje, izgradnju Grada, graditeljstvo, komunalne poslove i promet hitno rješavanje problema vožnje automobila i ostalih vozila (kombija, kamiona, motora) kroz taj park, kao i nepropisnog parkiranja u tom parku (na Marulićevom trgu ispred Državnog arhiva), odnosno, onemogućavanje vozilima vožnje kroz park i parkiranja u njemu. Također predlažu hitnu sanaciju rupa u parku (ispred samog Državnog arhiva, ispred vrata i na prilaznim dvjema cestama), kako bi građani izbjegli ozljeđivanje, a grad izbjegao troškove naknade štete uslijed ozljeđivanja prolaznika, padom u te rupe (lomovi, iščašenja i sl.).

· Članovi Vijeća MO Mimara donose zaključak da traže postavljanje javnog sata (primjerice: urar Lebarović) na zelenom trokutu između Jukićeve i Savske ulice kod stajališta ZET-a. 

6. U nastavku pod Razno se raspravljalo o aktualnostima na području MO Mimara. Predsjednica Vijeća je obavijestila članove o održanom sastanku 5. koordinacije predsjednika Vijeća Gradske četvrti i predsjednika Vijeća mjesnih odbora. 
Nakon toga je Zamjenica predsjednice Vijeća MO Mimara obavijestila članove o održanom 1. sastanku Upravnog vijeća OŠ Izidor Kršnjavi. Neki od istaknutih prioriteta su asfaltiranje školskog dvorišta i natkrivanje kontejnera za smeće uz školsku zgradu.  
U nastavku članovi ističu sljedeće prioritetne aktivnosti:
· Izvršenje aktivnosti vezanih za prostorije MO Mimara:
· spuštanje ploče na ulazu u haustor zgrade (na Vodnikovoj ulici) koja je postavljena previsoko kako bi bila vidljivija
· postavljanje oglasne ploče za MO Mimara u Vodnikovoj ulici
· postavljanje sandučića za primanje pošte na ulazu u prostor
· postavljanje komarnika na prozore kako bi se spriječio ulazak mačaka kroz rešetke i spriječio problem komaraca - članovi Vijeća MO Mimara mole Područnu službu da im se ugrade komarnici na prozore i vrata, ili samo na prozore.

Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u srijedu, 19. siječnja 2021. godine u 18.00 sati. 


Zapisnik vodila: Iva Špoljar Šarić


Predsjednica Vijeća
Mjesnog odbora „Mimara“

Iva Špoljar Šarić, v.r.

